
ועדת הכלכלה
06/08/2013

הכנסת התשע-עשרה
נוסח לא מתוקן

מושב ראשון
<פרוטוקול מס' 75>
מישיבת ועדת הכלכלה
יום שלישי, ל' באב התשע"ג (06 באוגוסט 2013), שעה 13:00
<סדר היום:>
<הצעת חוק לתיקון פקודת מחלות בעלי חיים (תיקון מס' 7), התשע"ג-2013 (מ/770)>
נכחו:

<חברי הוועדה:> 
אבישי ברוורמן – היו"ר
יצחק וקנין – מ"מ היו"ר
<מוזמנים:> 
	צביקה כהן
	–
	סמנכ"ל בכיר למימון והשקעות, משרד החקלאות ופיתוח הכפר

	אורי צוק בר
	–
	סמנכ"ל החטיבה למחקר, כלכלה ואסטרטגיה, משרד החקלאות ופיתוח הכפר

	תניב רופא
	–
	סגן בכיר למנהל הרשות לתכנון, משרד החקלאות ופיתוח הכפר

	עו"ד אפרת אביאני
	–
	ממונה תביעות, משרד החקלאות ופיתוח הכפר

	מועמר חאג' יחיא
	–
	מתכנן כלכלי, אגף פיתוח, משרד החקלאות ופיתוח הכפר

	ד"ר שמעון פרק
	–
	רופא ראשי לבריאות העוף, שירותים וטרינריים, משרד החקלאות ופיתוח הכפר

	חנן רטמן
	–
	יועץ השר, משרד החקלאות ופיתוח הכפר

	מעין נשר
	–
	רפרנטית חקלאות, אגף התקציבים, משרד האוצר

	עו"ד יותם זעירא
	–
	מחלקת ייעוץ וחקיקה, משרד המשפטים

	שירן מיזן
	–
	רישוי עסקים וחוקי עזר, משרד הפנים

	מרדכי (מוטי) אלקבץ
	–
	מנכ"ל, ארגון מגדלי עופות

	אבשלום (אבו) וילן
	–
	מזכ"ל, התאחדות חקלאי ישראל


	רחל בורושק
	–
	כלכלנית, התאחדות חקלאי ישראל

	עו"ד מירה סלומון
	–
	עוזרת יועמ"ש, מרכז השלטון המקומי

	עינת פלינט
	–
	מנהלת מח' וטרנריה, מרכז השלטון המקומי

	שמואל לויט
	–
	מנכ"ל, המועצה לענף הלול


<ייעוץ משפטי: >
איתי עצמון
מיכל צוקר (מתמחה)
<מנהלת הוועדה:>
לאה ורון
<רישום פרלמנטרי:>
אירית שלהבת
<הצעת חוק לתיקון פקודת מחלות בעלי חיים (תיקון מס' 7), התשע"ג-2013 (מ/770)>
<היו"ר אבישי ברוורמן:>
רבותי, אני רוצה תוך 10 דקות לסיים. נתקדם הלאה. אני מוכרח להגיד לכם את האמת, שרוח העבודה שנושבת במשרד החקלאות, רוח חיובית, מקצועית ומשתפת, היא דוגמה למשרדים אחרים, באמת תודה, ואני כמובן מחמיא גם לצד השני, של החקלאים.
<קריאה:>
את זה מזמן לא אמרו עלינו. 

<קריאה:>
אנחנו מצטרפים למחמאה. 

<היו"ר אבישי ברוורמן:>
רבותי, יישר כוח. אפרת אביאני, אני רוצה שנעבור על הצעת החוק במהירות. אני רוצה בתוך 10 דקות לסיים. עכשיו אנחנו נדבר סטקטו. 

<קריאה:>
אולי קודם כול יאמרו אנשי המקצוע לאילו הסכמות הגיעו במהות. 

<אפרת אביאני:>
הגענו להסכמות בסעיף 4. 

<היו"ר אבישי ברוורמן:>
חבר הכנסת וקנין, אנחנו הולכים לסכם עם משרד החקלאות, הגענו לפשרה. מי כמוך יודע את חוכמת הפשרה.

<אפרת אביאני:>
הגענו לפשרה, שגורם בלתי תלוי יהיה חבר בוועדה, שהוא נציג האקדמיה שאיננו וטרינר. הוא לא יהיה מוטה. יש הסכמה. 
<היו"ר אבישי ברוורמן:>
אני מודה לך מאוד. 

<רחל בורושק:>
אנחנו הגענו להסכמה על נציג אקדמיה?

<אפרת אביאני:>
כן. 

<היו"ר אבישי ברוורמן:>
בסדר גמור, מקובל עליי. מי ימנה את הנציג, החקלאים?

<אפרת אביאני:>
השר. הנציג יהיה משקיף כמובן. 

<אבשלום (אבו) וילן:>
השר ביחד עם החקלאים. 

<אפרת אביאני:>
"השר, בהתייעצות עם נציג המייצג את רוב החקלאים".

<היו"ר אבישי ברוורמן:>
עם מי?

<קריאה:>
עם אבו וילן. 

<אפרת אביאני:>
"בהתייעצות עם ארגון המייצג את רוב החקלאים", או משהו כזה. 

<היו"ר אבישי ברוורמן:>
אתם כבר תכתבו את הנוסח. 

<איתי עצמון:>
המשקיף יוזמן לכל דיוני הוועדה?

<קריאה:>
יוזמן, אבל זה לא יהיה תנאי לקיום ישיבה. 

<אפרת אביאני:>
הוא משקיף. היעדרו לא פוגע בחוקיות הדיון. 

<לאה ורון:>
רבותי, אל תדברו כולכם יחד. 

<היו"ר אבישי ברוורמן:>
קוורום זה שלושה, שניים או אחד?

<אפרת אביאני:>
שלושה. כל אחד מביא משהו אחר. 

<היו"ר אבישי ברוורמן:>
רבותי, הגענו לכל ההסכמות. עכשיו זה פרוצדורה. חבר הכנסת וקנין, יש לי משהו דחוף לעשות שנוגע למחר. האם תואיל למלא את מקומי? תודה רבה לך. חבר'ה, אני מודה לכם. 

<(היו"ר יצחק וקנין, 13:02)>
<לאה ורון:>
דובר על כך שהשר, בהתייעצות עם הארגון המייצג את רוב החקלאים, ימנה כמשקיף נציג אקדמיה, ושהמשקיף יוזמן לכל דיוני הוועדה, אבל שהיעדרות שלו לא תמנע את כינוסה של הוועדה. 

<שמעון פרק:>
נציג האקדמיה שאינו רופא וטרינר. 

<איתי עצמון:>
הודעה על מינוי חברי הוועדה תפורסם ברשומות?
<אפרת אביאני:>
אפשר. 

<אבשלום (אבו) וילן:>
הם צריכים לעבור את ועדת טירקל?...

<איתי עצמון:>
יש לי עוד שתי סוגיות קטנות לגבי הוועדה. כרגע לא קבועה תקופת כהונה לחברי הוועדה. כלומר, לפי הנוסח המוצע כרגע הוועדה יכולה לכהן גם 20 שנים. השאלה אם לא ראוי לקבוע איזו תקופה, או תקופות כהונה. 

<רחל בורושק:>
- - -

<תניב רופא:>
העמדה שלנו במשרד החקלאות, שמפעיל הרבה ועדות סטטוטוריות – אין קציבה של תקופה במהלך העבודה. כל אחד חבר בוועדה מתוקף תפקידו, מתוקף הגדרת התפקיד שלו. על כן אנחנו לא מוצאים סיבה לקבוע תקופה. 
<היו"ר יצחק וקנין:>
לתחום את זה בזמן?

<תניב רופא:>
אם וכאשר הוא יחליף את תפקידו, ייכנס מישהו בנעליו והוא ישמש בתפקיד. אנחנו כותבים שם תיאור תפקיד, לא שם של בן אדם. 

<אורי צוק בר:>
אם זה המשפטן במשרד שעוסק בווטרינריה הכי הגיוני שהוא יהיה הנציג, וכאשר יחליפו אותו אז מחליפו יהיה חבר בוועדה. 
<איתי עצמון:>
זאת שאלה של מדיניות להכרעת אדוני. אין לי עמדה בעניין. 
<תניב רופא:>
מבחינתנו אין סיבה. יש לנו הרבה ועדות כאלה, שרק בעת החלפת הפרסונה עצמה משנים את חברי הוועדה. אין סיבה לשנות. 

<איתי עצמון:>
עוד שאלה. אני מבין שלא תמונה רק ועדה אחת, אלא יכול שימונו מספר ועדות לכל ענף?

<אפרת אביאני:>
יכול להיות מצב שנציג מנהל השירותים הווטרינריים לעניין ועדה שדנה בעופות יהיה רופא וטרינר מומחה למחלות עופות. לעומת זה, בוועדה שדנה בענייני בקר נציג מנהל השירותים הווטרינריים יהיה רופא מומחה לענייני בקר, וכך הלאה. יש אפשרות שהנציג הזה יהיה מתחלף.

<לאה ורון:>
כלומר, אלה הרכבים שונים של הוועדה? 

<אפרת אביאני:>
בדיוק, אבל עדיין זאת ועדה שפועלת לפי החוק. 

<היו"ר יצחק וקנין:>
אני רוצה להבין את זה נכון. אתם אומרים פה בעצם שייתכן שאותה ועדה כשתדון בנושא מסוים הפרסונה המסוימת תתחלף בהתאם לצורך. כלומר, רוב חברי הוועדה יהיו קבועים. 

<אורי צוק בר:>
שניים קבועים, והווטרינר יכול להתחלף. 

<איתי עצמון:>
נבהיר את זה בנוסח?
<אפרת אביאני:>
אפשר להבהיר את זה בסעיף על הווטרינר. 

<איתי עצמון:>
לא על הווטרינר. על הרכב הוועדה. 

<אפרת אביאני:>
הוא יכול להשתנות לפי סוגי הענפים. 

<תניב רופא:>
הווטרינר ישתנה לפי סוגי הענפים. 

<לאה ורון:>
זאת אומרת, "נציג מנהל השירותים הווטרינריים מבין עובדי השירותים הווטרינריים" יהיה בהתאם לענף החקלאי. 

<אפרת אביאני:>
כן, בהתאם לסוג בעל החיים. 

<אבשלום (אבו) וילן:>
אם ידונו בכלבת- - -

<אפרת אביאני:>
לא, פיצויים לפי פקודת הכלבת אין. זה פיצויים לפי פקודת מחלות בעלי חיים. 

<איתי עצמון:>
הערה  נוספת לגבי סעיף קטן (ב), הסעיף המסמיך את השר לקבוע בתקנות את סדרי עבודתה של הוועדה. בסעיף נאמר "כל עוד לא נקבעו תקנות לפי סעיף קטן זה רשאית הוועדה לקבוע את סדרי עבודתה". משמעות הדבר, שיכול שבכלל לא יהיו תקנות. השאלה אם לא כדאי לקבוע מועד להתקנת התקנות. 
<היו"ר יצחק וקנין:>
מה היה בעבר, רבותי?

<אורי צוק בר:>
בעבר לא היתה ועדה, אבל אי אפשר לעכב. אם קרה מקרה של השמדה ועוד לא התקינו את התקנות, אז מה? 

<רחל בורושק:>
גם עדיין לא מונתה הוועדה. 

<היו"ר יצחק וקנין:>
נשאל את היועצים המשפטיים. 

<תניב רופא:>
אני הגורם המקצועי. אני רוצה להגיד שהוועדה עובדת, היום היא מייעצת לווטרינר הראשי. כתבנו נוהל עבודה שיכול להיות כבר מחר בבוקר שקוף, הוא יעלה לאינטרנט. אני מציעה, אפשר לקצוב לנו כחצי שנה או משהו כזה. 

<איתי עצמון:>
מיום פרסום התיקון לפקודה?

<היו"ר יצחק וקנין:>
תביאו תקנות לזה?

<תניב רופא:>
כן, בוודאי. 

<איתי עצמון:>
האם התקנות יהיו באישור ועדת הכלכלה?
<אפרת אביאני:>
כן, זה מה שסיכמנו, אין שום בעיה עם זה. 

<רחל בורושק:>
אני חושבת שכן צריך לתחום בזמן. 

<היו"ר יצחק וקנין:>
כן, חצי שנה. 

<תניב רופא:>
רחל בורושק, סוף-סוף את מסכימה איתי. הגענו להסכמות אתכם. חצי שנה. עד חצי שנה. 

<אורי צוק בר:>
עדיף לכתוב "עד חצי שנה", כדי שאחר-כך נצליח לעמוד בהוראות החוק. 

<היו"ר יצחק וקנין:>
רבותי, אני חושב שלא צריך לזה את אישור ועדת הכלכלה. אתם סבורים שצריך? הרי זה משהו מקצועי. 

<רחל בורושק:>
אנחנו רוצים שכל דבר- - - 

<היו"ר יצחק וקנין:>
למה? מה הסיבה? תסבירי לי. מדובר פה הרי על משהו מקצועי. 

<רחל בורושק:>
זה דבר מקצועי שיש לו משמעות כספית לא קטנה עבור המגדלים. 

<אבשלום (אבו) וילן:>
כספי ציבור שהולכים לחקלאים. אלה פיצויים עבורם. 

<אפרת אביאני:>
זה הפרוצדורה של הוועדה, איך הוועדה מקבלת בקשה, מתי היא מתכנסת, מתי היא דנה. 

<רחל בורושק:>
זה לא כל-כך תמים. היא יכולה, למשל, לא להתכנס. 

<אפרת אביאני:>
אבל התקנות לא ימנעו את זה אם הוועדה לא מתכנסת. 

<תניב רופא:>
אני רוצה להגיד את עמדתנו בנושא הזה. אנחנו בכל מקרה- - - 

<אפרת אביאני:>
מפיצים את הטיוטות של התקנות להערות הציבור.

<תניב רופא:>
אני רוצה לציין שעמדתנו היא שכל הפעילות של הוועדה תהיה בשקיפות מלאה. או שנבוא לכנסת, לוועדה הזאת, להציג, או שנעשה פרסום לציבור להערות, נקבל הערות, נתייחס אליהן ונכלול את ההערות בנוהל. 

<היו"ר יצחק וקנין:>
אז לא צריך להביא את זה לוועדה לאישור?

<תניב רופא:>
כן, זאת חלופה שגם יכולה להתקבל. מה שאתם תחליטו. 

<רחל בורושק:>
ההסכמות היו שכל התקינה שקשורה לחוק הזה תבוא לאישור ועדת הכלכלה. כאן אנחנו מרגישים הכי בטוחים שדעתנו תישמע. ההליך של השימוע, שהציבור שולח את הערותיו, לא מספק. 
<תניב רופא:>
אין לנו בעיה עם זה. 
<אבשלום (אבו) וילן:>
יש לנו ניסיון רע מאוד עם רשות המים, שהשימועים שם הם כדי לעשות "וי".

<היו"ר יצחק וקנין:>
בסדר, באישור הוועדה. 

<אורי צוק בר:>
רק צריך לראות שלוח הזמנים של הוועדה יאפשר גם לעמוד בלוח הזמנים שנקבע. 
<אפרת אביאני:>
בסדר, אנחנו נגיש לוועדה, והוועדה יש לה את לוח הזמנים שלה. 

<אבשלום (אבו) וילן:>
אדוני היושב-ראש, הוועדה מכינה את הצעת החוק לקראת קריאה שנייה ושלישית. הכנסת מתכנסת רק לאחר החגים, באמצע חודש אוקטובר. כלומר, גם אם יערכו דיון בשבועיים-שלושה הראשונים, באמצע נובמבר יהיה הפרסום הראשון ברשומות, וזאת ועדה שעובדת. כלומר, אני חושב שצריך לתחום את הזמן ל-4 חודשים.
<היו"ר יצחק וקנין:>
לא חצי שנה? אתה רוצה 4 חודשים?

<אבשלום (אבו) וילן:>
מכיוון שעכשיו 3 חודשים לא יקרה כלום בגלל החגים ורק שהכנסת תחזור לעבודה יהיה פרסום ברשומות. אפשר להתחיל להכין את התקנות כבר עכשיו. 
<אפרת אביאני:>
אני מציעה לקבוע חצי שנה. מבחינת העומסים, חבל לקבוע משהו שלא נעמוד בו. 

<אבשלום (אבו) וילן:>
4 חודשים כפשרה?

<היו"ר יצחק וקנין:>
זה לא פשרה. הם פשוט יותר ריאליים מבחינת הזמן. הם לא יעמדו בזה. 

<אפרת אביאני:>
אנחנו פשוט לא נעמוד בזה. 

<אורי צוק בר:>
את הביטוח אנחנו רוצים להחיל כבר מתחילת השנה הקרובה. 
<אפרת אביאני:>
הביטוח לא קשור. חצי שנה זה פשוט יותר ריאלי. יש עומסים של תקנות במשרד. 

<תניב רופא:>
עד חצי שנה. 

<היו"ר יצחק וקנין:>
אם זה יסתיים לפני כן, מה טוב. 

<איתי עצמון:>
האם בתקנות הללו יש צורך לקבוע – ואני מפנה את השאלה גם למשרד המשפטים – הסמכה לקבוע הוראות לעניין שמירת סודיות ומניעת ניגוד עניינים של חברי הוועדה והמשקיף? האם יש בכך צורך?

<יותם זעירא:>
לגבי המשקיף – בוודאי. כל השאר זה עובדי מדינה שחלות עליהם חובות של עובדי מדינה. זה מובן מאליו, זה החלטה רגילה של רשות מנהלית לגבי פיצויים או שלילת פיצויים וכן הלאה. עובדי מדינה מקבלים החלטות כאלה על ימין ועל שמאל. 

<איתי עצמון:>
ולגבי המשקיף?

<יותם זעירא:>
לגבי המשקיף נראה לי שכן. אם היתה כאן הסכמה על משקיף מהאקדמיה אז נראה לי שיש צורך בהוראות כאלה לגביו. 

<איתי עצמון:>
אז שמירת סודיות ומניעת ניגוד עניינים לגבי המשקיף. 

<אבשלום (אבו) וילן:>
אני חושב שזה מיותר כי ברגע שזה לא חקלאי אין בכך צורך. 

<אפרת אביאני:>
אלה כללי המינויים הרגילים בכל מקרה. 

<היו"ר יצחק וקנין:>
זה לא מזיק.

<אבשלום (אבו) וילן:>
לשר החינוך יש בנות בתיכון או באוניברסיטה, אז הוא לא דן בנושאים האלה? נו, באמת... 

<איתי עצמון:>
התוכן בכל מקרה יהיה בתקנות שיובאו לאישור הוועדה, ההסדרים הפרטניים. מדובר רק על הסמכה. 

<אבשלום (אבו) וילן:>
אני סבור שאנחנו מגזימים עם זה. אם מדובר בפרופסור מהאקדמיה שאין לו לול או רפת, מה הבעיה?

<תניב רופא:>
בואו ניתן למי שמטפל בהסדרים כאלה לטפל בהם. 

<אבשלום (אבו) וילן:>
אני סבור שאין פרופסור באקדמיה שיהיה מועמד שקנה חליפון בלי כסף, זהו. 

<אפרת אביאני:>
זה בעצם הסעיף עם התיקונים שצוינו כאן. הסעיף ינוסח בתיאום בין היועץ המשפטי של הוועדה ליועץ המשפטי של משרד החקלאות. 

<איתי עצמון:>
הנוסח יבטא את העקרונות שהובאו כאן. לא הבנתי מה ההחלטה בסוף לגבי מה שאמרתי עכשיו על המשקיף, על ההסמכה לקבוע בתקנות הוראות לשמירת סודיות ומניעת ניגוד עניינים. 

<יותם זעירא:>
לא הכרחי לעשות את זה בחקיקה. 
<איתי עצמון:>
אני מדבר כרגע על ההסמכה, על סעיף מסמיך. 

<אפרת אביאני:>
אנחנו מסכימים. 

<היו"ר יצחק וקנין:>
יש עוד דברים, רבותי? אפשר לאשר? רבותי, מי בעד סעיף 4, בשינויים שהוכנסו בו?

הצבעה

בעד – 1
נגד – אין
נמנעים – אין

סעיף 4, בשינויים שפורטו, נתקבל.
(חבר הכנסת וקנין הצביע במקום חבר הכנסת אטיאס.)

<היו"ר יצחק וקנין:>
סעיף 4 נתקבל, כולל כל השינויים. 

נעבור לסעיף 5. 

<אפרת אביאני:>
	"תיקון סעיף 23
	5.
	בסעיף 23 לפקודה, אחרי סעיף קטן (ב) יבוא:

	
	
	"(ג)
על אף האמור בסעיף קטן (א), אגרות שנקבעו לפי הסעיף האמור המשולמות לרשות המקומית בעד פעולות שהיא מבצעת לפי פקודה זו, ייקבעו בהסכמת שר הפנים.

	
	
	(ד)
קבע שר החקלאות ופיתוח הכפר לפי הוראות סעיף קטן (א) אגרה שתשולם לרשות מקומית בעד פעולה מהפעולות המפורטות באותו סעיף קטן, לא תיגבה מכוח חוק עזר אגרה בעד אותה פעולה.""


זה סעיף שמטפל באגרות שנקבעות מכוח הפקודה. 

סעיף קטן (ג) מדבר על הסכמת שר הפנים ביחס לאגרות שאמורות להשתלם לרשויות המקומיות, כי שר הפנים הוא השר שאחראי על הרשויות המקומיות. אין בעיה עם זה. 

סעיף קטן (ד) קובע את הכפיפות הנורמטיבית של אגרות בחוקי-עזר ביחס לאגרות שנקבעו בחקיקה הארצית. זה בעקבות דיונים שנערכו במשרד המשפטים, כדי למנוע מקרים של כפל אגרה או של חוסר בהירות. כאשר על אותו נושא נקבעת אגרה גם בחוק-עזר של רשות מקומית וגם בחקיקה של משרד החקלאות מכוח הפקודה, אנחנו רוצים לומר שהאגרה בחקיקה הארצית מכוח הפקודה קובעת ורשות מקומית לא רשאית לגבות אגרה כזאת גם מכוח חוק-עזר. 

<היו"ר יצחק וקנין:>
יש הערות?

<מירה סלומון:>
אני יועצת משפטית במרכז השלטון המקומי. קודם כול, תודה על ההזדמנות לדבר. 

אנחנו כמובן מברכים על הסעיף הזה. זה סעיף שנעשה בהסכמתנו ובברכתנו. אנחנו מבקשים רק, בהמשך לדברים שאמר היועץ המשפטי של הוועדה בתחילת הדיון, בדבר החשיבות של הפקודה ובדבר התקנות שמתקין שר החקלאות והצורך להביא תקנות מסוגים מסוימים בפני הוועדה הנכבדה, להקדים לרגע את ההתייחסות לסעיפים הבאים שיידונו בסעיפי העונשין. זה עוד רגע מגיע. 
<איתי עצמון:>
למה לא תציגי את ההערות רק אחרי שנקרא את הסעיפים?

<מירה סלומון:>
בגלל שצריך להכניס את התיקון בסעיף 22 והוא מגיע לפני סעיף 23. איזה סדר שתחליטו מקובל עלינו. 

<היו"ר יצחק וקנין:>
זה נוגע לסעיפים שאנו דנים בהם כרגע? לא. 

<איתי עצמון:>
אגב הדברים שהיא אמרה כאן יש לי הערה לגבי הנושא הזה. לפי סעיף 23, שר החקלאות רשאי בתקנות לקבוע אגרות שונות. האגרות הללו טעונות פיקוח פרלמנטרי לפי חוק-יסוד: משק המדינה. אבל אם רוצים שהתקנות הללו יגיעו לאישור ועדת הכלכלה של הכנסת צריך לומר את זה במפורש כאן. 

<אפרת אביאני:>
הן טעונות כרגע אישור של ועדת הכספים ואנחנו מגיעים לוועדת הכספים עם אגרות. 

<לאה ורון:>
אז זה יהיה טעון אישור ועדת הכלכלה.

<אפרת אביאני:>
זה מקובל עלינו לגמרי. זה חוסך לנו גם לפנות לשתי ועדות. 

<איתי עצמון:>
אז נתקן את סעיף 23 לפקודה.

<אפרת אביאני:>
לרכז גם את נושא האגרות וגם את הנושא המהותי בוועדת הכלכלה, מצוין. 

<איתי עצמון:>
שאלה נוספת, סעיף 23(ב) קובע כי "על גביית אגרות לפי סעיף זה תחול פקודת המסים (גבייה)". השאלה לשם מה יש צורך להחיל את פקודת המסים (גבייה), שהיא כידוע דבר חקיקה דרקוני. 

<היו"ר יצחק וקנין:>
אולי לגבי העדכון. 

<איתי עצמון:>
לא, זה לגבי האכיפה של חייבים בתשלום. 

<יותם זעירא:>
יש סמכות בכל מקרה כל דבר שהוא לפי פקודת המסים (גבייה) להעביר בצו למרכז לגביית קנסות. 

<איתי עצמון:>
השאלה לשם מה צריך את זה כאן.
<יותם זעירא:>
אני לא יודע. אם מתקנים את זה צריך- - - 

<אפרת אביאני:>
זה פשוט נושא חדש שלא בדקנו לעומק. אנחנו צריכים לבדוק את זה לעומק. 

<איתי עצמון:>
אתם מוכנים להצהיר כאן בוועדה שאתם תבדקו האם יש צורך להחיל את חוק המרכז לגביית קנסות על גביית אגרות לפי הפקודה?

<יותם זעירא:>
אנחנו נבדוק.

<איתי עצמון:>
אני חושב שאין סיבה להחיל את פקודת המסים (גבייה), שהיא דבר חקיקה דרקוני שיכול לפגוע גם בזכויות של חייבים, כאשר יש אופציה הרבה יותר מידתית, של חוק המרכז לגביית קנסות.

<יותם זעירא:>
בכלל לנו יש העדפה להשתמש בחוק המרכז לגביית קנסות שהוא חוק מודרני יותר. יש סמכות להעביר אליו בצו כל דברי חקיקה שהם לטובת המדינה. בהחלט נבדוק את זה. 
<איתי עצמון:>
מדובר על אגרות הן ברשויות המקומיות והן במשרד החקלאות. 
<יותם זעירא:>
נבדוק את זה, נבדוק מה אפשר. 

<היו"ר יצחק וקנין:>
זה כבר יהיה לקראת הקריאה השנייה והשלישית?

<לאה ורון:>
מה המשמעות של הבדיקה שלהם?

<אפרת אביאני:>
זה לא ייכנס עכשיו. 

<איתי עצמון:>
הם אומרים כרגע שסעיף קטן (ב) יישאר, אבל שניתן יהיה לקבוע בצו לפי חוק המרכז לגביית קנסות- - - 

<אפרת אביאני:>
אנחנו פשוט לא מוכנים. זה נושא חדש שלא בדקנו לעומק. 
<איתי עצמון:>
העליתי את הנושא הזה בשיחה מקדימה. 

<יותם זעירא:>
עוד פעם אני אומר, יש אפשרות בכל מקרה להעביר את זה לגבייה בפועל לפי חוק המרכז לגביית קנסות, האפשרות קיימת גם עכשיו, גם בנוסח הנוכחי. 

<איתי עצמון:>
אם מה שאתה אומר הוא נכון, אם כך, למה יש לנו צורך בסעיף קטן (ב)? 

<אפרת אביאני:>
פשוט לא בדקנו את ההשלכות של זה. אני יכולה להצטרף להצהרה של עו"ד זעירא. 

<יותם זעירא:>
לא הצלחנו לתאם עם המרכז לגביית קנסות. 

<אפרת אביאני:>
זה נושא חדש שעלה אתמול. 

<היו"ר יצחק וקנין:>
כרגע אנחנו מחוקקים. לא נחכה עד שאתם תבדקו. 

<אפרת אביאני:>
אנחנו מעדיפים לבדוק. אני לא יודעת אילו הליכים – ייתכן שכבר מתנהלים הליכים; מה ההשלכה של הליכים שכבר מתנהלים אם היום אנחנו משנים את החקיקה; איך זה ישפיע. זה פשוט לא נבדק מספיק. 

<לאה ורון:>
אולי אפשר לעשות דבר אחר, שהוועדה תבטל את הסעיף, ואם צריך להחזיר – השר יגיש הסתייגות.

<(היו"ר אבישי ברוורמן, 13:16)>
<אפרת אביאני:>
אולי נקבע שאנחנו נדווח לוועדה את תוצאות הבדיקה, ובמידה ויהיה צורך נגיש הצעת חוק נפרדת לביטול הסעיף. 

<יצחק וקנין:>
למה? בשביל מה? השר יכול להביא את זה לקראת הקריאה השנייה והשלישית כהסתייגות שלו ואנחנו נקבל אותה ונעביר את זה. אני חושב שזה הדבר הפשוט ביותר. 

<לאה ורון:>
אם צריך. 

<איתי עצמון:>
אתם שומרים על הזכות להסתייג בעניין הזה, ואז תוכלו להגיש הסתייגות. 

<יצחק וקנין:>
אחרת, זה סתם יסרבל את העניין. 

<אפרת אביאני:>
בסדר גמור. 

<לאה ורון:>
אז סעיף קטן 23(ב) יימחק והשר שומר לעצמו את הזכות להגיש הסתייגות בנושא. 

<מירה סלומון:>
אני יועצת משפטית למרכז השלטון המקומי. אנחנו מתנגדים כמובן להסרת סעיף קטן (ב) שמחיל את פקודת המסים (גבייה) על אגרות שנקבעות מכוח הפקודה הזאת, בין השאר אגרות בגין ביצוע בדיקות שמקיימות הרשויות המקומיות מכוח הפקודה. פקודת המסים (גבייה) – גם הרשויות המקומיות משתמשות בהליכים שבה. אנחנו מתנגדים להסרתה. 

<יצחק וקנין:>
אני חושב שמה שיצרנו כרגע הוא אלטרנטיבה אחרת, הרבה יותר טובה, גם לדעת משרד המשפטים, דהיינו המרכז לגביית קנסות. שם זה הליך הרבה יותר מסודר. 

<איתי עצמון:>
ומידתי. 

<יצחק וקנין:>
ומידתי גם. אני חושב שאין צורך שאנחנו נביא את זה כרגע בחקיקה וגם אחר-כך נביא עוד חקיקה על החקיקה הקיימת. אני חושב שפשוט יותר שהשר יגיש הסתייגות במידה ותגיעו להסכמה. במידה ולא אז הדבר יישאר כפי שהוא. אבל תהיה אלטרנטיבה מסודרת.

<היו"ר אבישי ברוורמן:>
חבר הכנסת וקנין בקי לפני ולפנים. תודה, אנחנו ממשיכים הלאה. 

<איתי עצמון:>
אתה רוצה להצביע על סעיף 5 עם שני התיקונים האלה?

<היו"ר אבישי ברוורמן:>
כן. מי בעד? מי נגד?

הצבעה
בעד – 2
נגד – אין
נמנעים – אין

סעיף 5, עם התיקונים שהוכנסו בו, נתקבל.
<היו"ר אבישי ברוורמן:>
סעיף 5 נתקבל פה אחד. תודה. נעבור הלאה. 

<אפרת אביאני:>
	"ביטול סעיפים
27א עד 27ו
	6.
	סעיפים 27א עד 27ו לפקודה – בטלים." 


אלה סעיפים שמסדירים דרך אכיפה שקוראים לה בפקודה "קנס אזרחי", שהיום זכתה לשם "עיצום כספי". אלה סעיפים שאנחנו לא מפעילים אותם. הפכנו את כל העבירות לפי הפקודה לעבירות מנהליות לפי חוק העבירות המנהליות ולכן הסעיפים האלה מיותרים ואנחנו מבקשים לבטל אותם. 

<היו"ר אבישי ברוורמן:>
אני מודה לך. מי בעד? מי נגד?

הצבעה

בעד – 2
נגד – אין 

נמנעים – אין

סעיף 6, נתקבל.
<היו"ר אבישי ברוורמן:>
סעיף 6 נתקבל פה אחד. 

<מירה סלומון:>
אמנם הוועדה כבר הצביעה על הסעיף, אבל הסוגיה הזאת רחבה יותר מאשר רק ביטול הוראות עונשיות. 

<אפרת אביאני:>
עכשיו אנחנו מגיעים לסעיף 7. 

<מירה סלומון:>
סליחה, אני חוזרת בי. 

<היו"ר אבישי ברוורמן:>
תקבלי זכות דיבור לפני ההצבעה בסעיף הבא. בבקשה. 

<אפרת אביאני:>
	"תיקון סעיף 28
	7.
	בסעיף 28 לפקודה, אחרי סעיף קטן (א) יבוא: 

	
	
	"(א1)
על אף האמור בסעיף קטן (א), רשאי שר החקלאות ופיתוח הכפר לקבוע בתקנות –

	
	
	
	(1)
כי הפרת הוראה שנקבעה בהן לא תהווה עבירה;

	
	
	
	(2)
כי עונשו של מי שהפר הוראה הקבועה בהן, יהיה מאסר עד שישה חודשים או קנס כאמור בסעיף 61(א)(1) לחוק העונשין, התשל"ז-1977.""


זה סעיף שדיברנו עליו בהתחלה. היום בגלל שיש לנו בסעיף 28 הוראה שקובעת כי הפרה של כל הוראה לפי הפקודה או לפי תקנות שהותקנו לפיה דינה מאסר שנה, בגלל הדין הכללי, חוק העונשין וחוק-יסוד: הכנסת על כל תיקון של תקנות, באופן אוטומטי הפרה של התקנות שלנו מהווה עבירה, אז אנחנו צריכים לבוא לאישור ועדה. 
המטרה של התיקון הזה לאפשר לשר החקלאות לקבוע שעל אף הוראות סעיף 28, שקובע שכל הפרה דינה מאסר שנה, הפרות של הוראות מסוימות אינן עבירות, או שהן עבירות שעונשן פחות מחצי שנה, ואז לא נצטרך לבוא לאישור ועדה במקרים שלא מצדיקים את זה. 

<איתי עצמון:>
אני חייב להסב את תשומת לב הוועדה לכך שאם יתקבל התיקון הזה – ואני מתייחס כרגע גם לדברים שאמרתי בתחילת הדיון – יכול שיהיו תקנות, גם בנושאים מהותיים, שמכיוון שאין עבירה על הפרת אותן תקנות הן לא יגיעו לאישור ועדת הכלכלה. השאלה אם לא ראוי לפחות לערוך איזו בדיקה של הסעיף המסמיך, לראות אם יש נושאים עקרוניים מהותיים שהוועדה כן רוצה שיגיעו לאישורה.

<היו"ר אבישי ברוורמן:>
אני אומר לכם שוב, על-פי תפיסת העולם שלי – פשטות, לא עודף תהליכים. אבל כאשר עו"ד עצמון שואל, יש לך איזו תשובה בעניין הזה? אנחנו רוצים שהנושאים המהותיים יבואו לכאן.
<אפרת אביאני:>
זאת בדיוק השאלה, מה הם הנושאים המהותיים. אין ספק שהמבחן שאנחנו פועלים לפיו כרגע, שהוא אם ההפרה של התקנה היא עבירה שעונשה מעל 6 חודשים, הוא מבחן טכני. אנחנו באים לפה בשל סיבות טכניות, לא בגלל המהות והתוכן של התקנות אלא בגלל אותו מבחן טכני, אותו אנחנו מבקשים לתקן. נכון שזה מותיר אותנו בספק לגבי השאלה- - - 

<היו"ר אבישי ברוורמן:>
איך את עוזרת לאיתי עצמון?

<אפרת אביאני:>
ניסינו בזמן הקצר שהיה לנו למצוא איזה ניסוח. ניסינו לייצר איזה מבחן מהותי שאומר: הפרה של זכויות יסוד, וכן הלאה. 

<איתי עצמון:>
זה קשה מאוד. 

<יצחק וקנין:>
אני מציע לעשות מיון.

<איתי עצמון:>
אני מציע כפתרון כרגע, עברתי על הסעיף המסמיך, סעיף 22 לפקודה, וניסיתי לראות אילו נושאים מתוך הנושאים שקבועים שם הם באמת עקרוניים ומהותיים. אני קורא עכשיו מתוך סעיף 22(א): "חיטוי של בני אדם שהיו מצויים באזור נגוע או שבאו במגע עם בעלי חיים נגועים". אני חושב שהוראות כאלה צריכות להגיע לאישור הוועדה. 

<היו"ר אבישי ברוורמן:>
מה אתה אומר, ד"ר פרק? זה צריך לבוא לאישור הוועדה או לא?
<שמעון פרק:>
לדעתי לא. 
<איתי עצמון:>
זה לא פוגע בזכויות של בני אדם?

<שמעון פרק:>
נתווכח פה על דברים מקצועיים?

<היו"ר אבישי ברוורמן:>
לא. הלאה. דבר שני?

<איתי עצמון:>
"הטלת הסגר על בעלי חיים חולים, בעלי חיים שבמגע עם בעלי חיים נגועים".
<יצחק וקנין:>
אלה דברים מקצועיים. 

<היו"ר אבישי ברוורמן:>
לא. הלאה. 

<איתי עצמון:>
"קביעה והסדרה של השמדה, קבורה, סילוק או טיפול בגוויות של בעלי חיים".
<היו"ר אבישי ברוורמן:>
לא. הלאה. 

<איתי עצמון:>
אני עובר כרגע על הסעיפים. 

"קביעה והסדרה של בדיקה, טיפול, חיטוי, תפיסה, העברה או השמדה של בעלי חיים, של תוצרתם או גוויותיהם". אני חושב שדווקא כאן, מכיוון שזה החלטה- - - 

<יצחק וקנין:>
לא שאני יותר מקצוען מהווטרינר. אם בא גורם במשרד החקלאות ואומר: רבותי, אין מה לעשות, צריך להשמיד, נתחיל ליצור איזה ויכוח כאן?

<איתי עצמון:>
המשמעות היא הסרת פיקוח פרלמנטרי על נושאים שבמשך כל השנים הגיעו לאישור ועדת הכלכלה. אדוני, אין ברירה אלא לעבור על הסעיפים. 

<היו"ר אבישי ברוורמן:>
תנו לי דוגמה לפגיעה בבני אדם, למשל שימוש בדי-די-טי וכולי. ניצולי השואה עברו חיטוי בדי-די-טי, חלק מעדות המזרח עברו חיטוי בדי-די-טי. 

<יותם זעירא:>
השאלה היא האם הוועדה רואה מבין הנושאים שיש בהם סמכות לקבוע תקנות – אפשר לעבור על הסעיפים – האם יש כאן נושאים מהותיים.
<היו"ר אבישי ברוורמן:>
הוועדה צריכה שתעזרו לה. 

<לאה ורון:>
מה משרד המשפטים סבור?

<היו"ר אבישי ברוורמן:>
אני רוצה שרק עניינים עקרוניים יבואו לכאן. דברים אחרים אני לא רוצה לראות. 

<יותם זעירא:>
אנחנו תומכים נלהבים בסעיף הזה. חשבנו שזה נכון. אנחנו חושבים שהמצב הנוכחי, שבו מגיעים לוועדה על כל דבר, לא נכון. לדעתי אין בעיה שלשר תהיה סמכות לקבוע- - - 
<איתי עצמון:>
אדוני, אולי ניקח חלק מהפסקאות שיש כאן, למשל נושא חיטוי בני אדם, איסור והסדרה של תנועה בתוך ישראל של בעלי חיים, רישוי תנועה, איסור והסדרה של ייבוא וייצוא של בעלי חיים. יש דברים שהם כן עקרוניים. למשל קביעת חובותיהן של רשויות מקומיות. 
<אפרת אביאני:>
לגבי הרשויות המקומיות – אנחנו מסכימים. 

<איתי עצמון:>
ולגבי שאר הנושאים גם?

<לאה ורון:>
והסדרת ייצוא וייבוא של בעלי חיים?

<אפרת אביאני:>
חיטוי בני אדם – לדעתי אין צורך. מדובר על פסקאות (10), (11), (12) ו-(14). 
<איתי עצמון:>
אם הפסקה הזאת מיותרת אפשר לבטל אותה. 

<אפרת אביאני:>
היא לא מיותרת. פשוט אנחנו כמעט ולא משתמשים בסמכות להורות על חיטוי בני אדם. 

<לאה ורון:>
מצוין, אז לא תצטרכו להגיע לכאן. 

<אפרת אביאני:>
אבל אני לא יודעת אם לא נידרש לה. אני חושבת שאפשר להסכים שרישוי תנועה ורישוי של ייבוא וייצוא והוראות של רשויות מקומיות, זאת אומרת פסקאות (10), (11), (12) ו-(14) לסעיף 22.

<איתי עצמון:>
ופסקה (3) לגבי חיטוי בני אדם. 

<אפרת אביאני:>
וגם פסקה (3) – אלה סעיפים שתקנות בעניינם ייקבעו באישור הוועדה. 

<היו"ר אבישי ברוורמן:>
תודה רבה. מי בעד? מי נגד?

הצבעה

בעד –  2
נגד – אין 

נמנעים – אין

סעיף 7, בתיקונים שהוקראו, נתקבל.
<היו"ר אבישי ברוורמן:>
אין מתנגדים. הסעיף אושר פה אחד. הלאה. 

<איתי עצמון:>
בעצם אושר גם התיקון של סעיף 28 וגם התיקון בסעיף 22. 

<אפרת אביאני:>
	"תיקון חוק בתי משפט לעניינים מינהליים
	8.
	בחוק בתי משפט לעניינים מינהליים, התש"ס–2000, בתוספת הראשונה, בפרט 19, הסיפה החל במילים "החלטה של המנהל" תסומן "(1)" ואחריה יבוא:

	
	
	"(2)
החלטה של רשות לפי פקודת מחלות בעלי חיים [נוסח חדש], התשמ"ה–1985."" 


זה בעצם סעיף שמפנה את העתירות נגד החלטות של מנהל השירותים הווטרינריים או נגד הוועדה, במקום לבג"ץ – לבית-משפט לעניינים מנהליים. 

<היו"ר אבישי ברוורמן:>
בסדר גמור. מי בעד? מי נגד?

הצבעה

בעד – 2
נגד – אין
נמנעים – אין

סעיף 8, נתקבל.
<היו"ר אבישי ברוורמן:>
סעיף 8 נתקבל פה אחד. 

<אפרת אביאני:>
	"תחילה והוראת מעבר
	9.
	(א)
תחילתו של סעיף 16(ד) לפקודה, כנוסחו בסעיף 2 לחוק זה, שישה חודשים מיום פרסומו של חוק זה.

	
	
	(ב)
אין בהוראות סעיף 23(ד) לפקודה, כנוסחו בסעיף 5 לחוק זה, כדי לגרוע מהסמכות לגבות אגרה שהוטלה כדין בעד פעולה כאמור באותו סעיף שבוצעה לפני יום פרסומו של חוק זה."


תחילה והוראות מעבר זה אומר קודם כול שהחוק הזה נכנס לתוקף ביום פרסומו, למעט סעיף 16(ד), שהוא הסעיף הראשון שקראנו, שמדבר על הוראות לעניין קביעת שווי. הסעיף הזה ייכנס לתוקף רק בעוד חצי שנה.
<איתי עצמון:>
מתי יהיו תקנות? 

<אפרת אביאני:>
אנחנו נעבוד עליהן. 

<אורי צוק בר:>
אבל את הביטוח אפשר להפעיל כבר עכשיו. 

<אפרת אביאני:>
הביטוח כבר כעת. זה לא קשור לביטוח. 

סעיף קטן (ב) מדבר על כך שאגרות שרשויות מקומיות כבר גבו מכוח חוקי-עזר עדיין יעמדו בתוקף, כדי שלא נהיה במצב שאנחנו מסכלים הליכים שכבר מתנהלים. 

<היו"ר אבישי ברוורמן:>
מי בעד? מי נגד?

הצבעה

בעד – 2
נגד – אין
נמנעים – אין

סעיף 9, נתקבל.
<היו"ר אבישי ברוורמן:>
סעיף 9 אושר פה אחד. 
הצעת החוק אושרה לקראת קריאה שנייה ושלישית. 

רבותי, אני מודה לכם מאוד, לעו"ד אביאני, לד"ר רופא, לד"ר פרק, לאבו וילן, לחבר הכנסת וקנין, לאורי צוק בר, לעו"ד עצמון שעשה עבודה טובה, וכמובן בלי לאה ורון אנחנו לא זזים, לכולכם. אנחנו נמשיך לעבוד, ואני מקווה שמחר – אני רוצה באמת לסיים את חוק התקינה, יהיה פה השר בנט, יהיו כולם – תשרה הרוח הטובה ששורה גם כאן, רוח החוכמה והפשרה. תודה רבה.  
<הישיבה ננעלה בשעה 13:30.>
